CELEX: 
Language: ro
Date: 2021-09-27 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) nr. 236/2012 al Parlamentului European și al Consiliului în ceea ce privește ajustarea pragului relevant pentru notificarea pozițiilor scurte nete semnificative pe acțiuni

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               1.1.Context general
            
            
               Regulamentul privind vânzarea în lipsă
                  1
                creează un set de norme armonizate care (i) sporesc transparența pozițiilor scurte nete semnificative deținute de investitori; (ii) reduc riscurile asociate vânzărilor în lipsă și swapurilor pe riscul de credit fără acoperire; (iii) conferă autorităților naționale de reglementare și Autorității Europene pentru Valori Mobiliare și Piețe (ESMA) dreptul de intervenție în circumstanțe excepționale (de exemplu, pentru a restricționa temporar vânzările în lipsă sau a le interzice).
            
            
               Prezentul regulament delegat urmărește să sporească transparența pentru autoritățile competente în ceea ce privește pozițiile scurte nete semnificative pe acțiuni. Pozițiile scurte nete trebuie notificate autorităților competente relevante astfel încât acestea să poată să monitorizeze și, dacă este necesar, să analizeze vânzările în lipsă care ar putea duce la apariția unor riscuri sistemice, ar putea fi abuzive sau ar putea genera piețe dezordonate (0,2 % din capitalul social emis și fiecare procent de 0,1 % peste procentul menționat). Regulamentul privind vânzarea în lipsă oferă ESMA posibilitatea de a adopta măsuri de urgență, cum ar fi reducerea temporară a pragului menționat anterior.
            
            
               De asemenea, pentru a putea lua măsuri în cazul în care evoluțiile de pe piețele financiare ar putea face ca pragul de notificare relevant să fie neadecvat, Regulamentul privind vânzarea în lipsă a introdus un mecanism care permite (i) ESMA să emită un aviz adresat Comisiei cu privire la ajustarea pragului de notificare relevant și (ii) Comisiei să adopte acte delegate de modificare a pragului. 
            
            
               Prezentul act delegat vizează modificarea pragului de notificare relevant pentru pozițiile scurte nete semnificative pe acțiuni care presupune notificarea autorităților competente în legătură cu pozițiile respective. Pragul a fost stabilit inițial la 0,2 % din capitalul social emis al societății în cauză (și fiecare procent de 0,1 % peste acest prag), ținând seama de activitatea desfășurată de Comitetul autorităților europene de reglementare a piețelor valorilor mobiliare în 2010
                  2
                pentru a identifica pragurile de raportare care ar putea genera atât informații pertinente pentru autoritățile competente și participanții la piață, cât și o sarcină de reglementare proporțională pentru investitori. Pragul de notificare a fost ulterior revizuit în 2013
                  3
               , însă prea repede pentru a colecta date pertinente, dat fiind că Regulamentul privind vânzarea în lipsă a intrat în vigoare abia la 1 noiembrie 2012.
            
            
               La 21 decembrie 2017, ESMA a transmis Comisiei un aviz tehnic cu privire la anumite elemente ale Regulamentului privind vânzarea în lipsă
                  4
               , care includea o analiză a eficacității pragului de notificare, care părea a fi încă adecvat. Cu toate acestea, în cadrul consultării publice organizate de ESMA doar un număr restrâns de părți interesate au furnizat feedback. 
            
            
               În februarie 2020, după izbucnirea pandemiei de COVID-19, presiunea considerabilă la vânzare și volatilitatea neobișnuită au dus la o scădere semnificativă a prețurilor care a afectat emitenții din toate sectoarele de pe piețele financiare. În cursul anului menționat anterior și în pofida unei redresări parțiale a prețurilor titlurilor de capital în SEE, consecințele pandemiei de COVID-19 au continuat să afecteze economia reală, perspectivele generale privind redresarea viitoare rămânând incerte. La 16 martie 2020, ESMA a recurs la dreptul său de intervenție în situații de urgență în temeiul articolului 28 din Regulamentul privind vânzarea în lipsă și a emis o decizie
                  5
                de reducere a pragului de notificare pentru pozițiile scurte nete pe acțiuni admise la tranzacționare pe o piață reglementată de la 0,2 % la 0,1 % pentru o perioadă de trei luni. Ulterior, ESMA a reînnoit această decizie în iunie, septembrie și decembrie 2020. 
            
            
               În decizia sa, ESMA a considerat că participanții la piață care efectuează vânzări în lipsă și care acumulează poziții scurte nete semnificative ar putea amplifica presiunea considerabilă la vânzare și volatilitatea neobișnuită a prețului acțiunilor. În consecință, ESMA a decis să reducă pragul de notificare a pozițiilor scurte nete către autoritățile competente pentru a intensifica monitorizarea pozițiilor scurte nete agregate pe acțiuni admise la tranzacționare pe piețe reglementate și pentru a îmbunătăți capacitatea ESMA și a autorităților competente de a reacționa rapid în cazul în care sunt necesare măsuri mai stricte. În general, autoritățile competente au transmis ESMA rapoarte cu privire la pozițiile scurte nete în care utilizează noul prag în timp util și nu au semnalat nicio problemă deosebită în ceea ce privește respectarea noului prag de către participanții la piață.
            
            
               La 19 martie 2021, când a expirat ultima măsură temporară a ESMA de reducere a pragului de notificare, ESMA a considerat că nu se mai întruneau condițiile pentru luarea măsurilor de urgență prevăzute la articolul 28 din Regulamentul privind vânzarea în lipsă, conform temeiului juridic respectiv. Cu toate acestea, evenimentele care au urmat pandemiei de COVID-19 și viziunea mai clară dobândită de autoritățile competente asupra volumelor pozițiilor scurte nete au făcut ca ESMA să ajungă la convingerea că pragul de notificare ar trebui să fie stabilit permanent la 0,1 %. 
            
            
               La 13 mai 2021, ESMA a emis un aviz
                  6
                adresat Comisiei, în conformitate cu articolul 5 alineatul (3) din Regulamentul privind vânzarea în lipsă, cu privire la ajustarea permanentă a pragului de notificare la 0,1 % (și fiecare procent de 0,1 % peste acest prag). În avizul respectiv, ESMA a efectuat o analiză empirică cuprinzătoare privind relevanța raportării pozițiilor scurte nete între 0,1 % și 0,2 %, comparând-o cu datele colectate pe baza pragului de 0,2 %, și a prezentat concluziile sale Comisiei. Punctele enumerate în cele ce urmează rezumă câteva dintre principalele constatări ale avizului ESMA: 
            
            
               ·numărul pozițiilor scurte nete între 0,1 % și 0,2 % raportate de diferiții deținători în funcție de ISIN reprezintă, în medie, aproximativ 40 % din totalul pozițiilor scurte nete din perioada martie-iunie 2020, așadar, o parte foarte importantă din totalul pozițiilor scurte nete stabilite în Uniune, iar acest aspect este esențial în scopul supravegherii pieței și poate constitui un indiciu timpuriu al deteriorării condițiilor de piață;
                     
            
            
               ·pozițiile scurte nete între 0,1 % și 0,2 % reprezintă o proporție mare din pozițiile scurte nete în ceea ce privește numărul absolut de notificări (între 39 și 44 % în decursul perioadei) și valoarea de piață a pozițiilor (între 23 și 33 % în decursul perioadei);
            
            
               ·în pofida unei redresări generale în mai multe jurisdicții, la fel ca în cazul principalilor indici bursieri europeni, redresarea este încă în urma piețelor financiare ale altor economii importante;
            
            
               ·în timp ce indicii sectoriali legați de bănci și asigurări au înregistrat o redresare parțială (comparativ cu februarie 2020), volatilitatea implicită, precum și swapurile pe riscul de credit sunt în continuare foarte sensibile la evoluțiile pieței, în pofida unei tendințe descrescătoare; 
            
            
               ·raportarea pozițiilor scurte nete la 0,1 % a oferit autorităților de reglementare informații mai precise privind acumularea de poziții scurte nete la nivel individual, sectorial și la nivelul întregii piețe. ESMA ar putea, de asemenea, să determine și să analizeze efectele la nivelul UE;
            
            
               ·raportarea la 0,1 % permite evaluarea efectelor interdicțiilor privind vânzările în lipsă (de exemplu, efectele de relocare între jurisdicții, sectoare sau acțiuni cu niveluri diferite de lichiditate), ceea ce ar putea ajuta autoritățile competente să calibreze măsurile viitoare;
            
            
               ·creșterea activității clienților de retail ar putea mări probabilitatea unor efecte de presiune generate de vânzările în lipsă pe care autoritățile competente le pot identifica mai bine într-un stadiu incipient datorită unei raportări mai detaliate la 0,1 %;
            
         
         
            
               ·coborârea pragului la 0,1 % în mod permanent ar trebui să fie pusă în aplicare fără probleme, iar costurile marginale pentru punerea sa în aplicare de către participanții la piață ar trebui să fie neglijabile, din următoarele motive:
            
            
               (i)participanții la piață care efectuează vânzări în lipsă au instituit deja sisteme de monitorizare pentru poziții la pragul de peste 0,1 % pe parcursul anilor 2020 și 2021 (nivel scăzut de neconformitate);
            
            
               (ii)pragul mai redus se referă numai la notificări către autoritățile competente, nu la publicarea pentru piață și, prin urmare, nu ar trebui să aibă niciun impact asupra strategiilor persoanelor care dețin poziții scurte nete.
            
            
               Constatările ESMA coroborează opinia Comisiei cu privire la evoluțiile recente de pe piețele financiare observate de Comisie, cum ar fi instabilitatea cauzată de pandemia de COVID-19, care a dus la recurgerea mai frecventă la măsuri de urgență privind vânzarea în lipsă de către autoritățile de reglementare și ESMA, precum și riscul tot mai mare ca investitorii de retail să fie implicați în presiuni generate de vânzările în lipsă, aceste evoluții evidențiind importanța deosebită, din perspectiva supravegherii pieței, a colectării de informații suplimentare privind pozițiile scurte nete semnificative pe acțiuni în mod permanent. De asemenea, Comisia consideră că ar trebui să se evite incertitudinea în ceea ce privește obligația de raportare în scopuri de reglementare și că normele și obligațiile în acest sens ar trebui să fie stabile. Cea mai bună modalitate de a garanta stabilitatea și previzibilitatea ar fi coborârea permanentă a pragului de notificare la 0,1 %. Această abordare este mult mai clară decât stabilirea pragului printr-o măsură temporară, aceasta din urmă presupunând incertitudine pe măsură ce se apropie data potențială de expirare.
            
            
               1.2.Obiectivul regulamentului delegat
            
            
               Obiectivul prezentului regulament delegat este ajustarea pragului relevant pentru notificarea către autoritățile competente a pozițiilor scurte nete semnificative pe acțiuni prevăzut la articolul 5 alineatul (2) din Regulamentul privind vânzarea în lipsă de la 0,2 % la 0,1 % (și fiecare procent de 0,1 % peste acest prag).
            
            
               1.3.Contextul juridic
            
            
               Prezentul regulament delegat are ca temei împuternicirea prevăzută la articolul 5 alineatul (4) din Regulamentul privind vânzarea în lipsă și ia în considerare avizul emis de ESMA în conformitate cu articolul 5 alineatul (3) din regulamentul respectiv. 
            
            
               2.CONSULTĂRI ANTERIOARE ADOPTĂRII ACTULUI
            
            
               Pentru elaborarea avizului său, ESMA nu a organizat o consultare deoarece a considerat că efectuarea unei consultări publice și a unei analize complete cost-beneficiu era disproporționată din cauza urgenței deosebite a situației. Având în vedere impactul crizei provocate de pandemia de COVID-19, perspectivele economice incerte și decuplarea dintre economia reală și piețele financiare, ESMA a considerat că este necesar să acționeze rapid pentru a ajusta pragul de raportare astfel încât autoritățile competente să dobândească o viziune suficient de clară în scopul supravegherii pieței. 
            
            
               Proiectul de regulament delegat a fost publicat pe Portalul pentru o mai bună legiferare pentru o perioadă de formulare a observațiilor de patru săptămâni, din 15 iulie până în 12 august 2021, și a fost transmis spre consultare Grupului de experți al Comitetului european pentru valori mobiliare (EGESC) la 19 iulie 2021, în conformitate cu principiile stabilite în Acordul interinstituțional privind o mai bună legiferare. Observațiile primite au fost examinate cu atenție înainte de a se lua decizia de inițiere a procesului de adoptare a regulamentului delegat.
            
            
               3.ELEMENTELE JURIDICE ALE ACTULUI DELEGAT
            
            
               Dreptul de a adopta acte delegate este prevăzut la articolul 42 din Regulamentul privind vânzarea în lipsă.
            
            
               Articolul 1 din prezentul regulament delegat modifică articolul 5 alineatul (2) din Regulamentul privind vânzarea în lipsă prin stabilirea pragului pentru notificarea către autoritățile competente a pozițiilor scurte nete semnificative pe acțiuni la 0,1 % din capitalul social emis al societății în cauză și la fiecare procent de 0,1 % peste acest prag.
            
            
               REGULAMENTUL DELEGAT (UE) …/… AL COMISIEI
            
            
               din 27.9.2021
            
            
               de modificare a Regulamentului (UE) nr. 236/2012 al Parlamentului European și al Consiliului în ceea ce privește ajustarea pragului relevant pentru notificarea pozițiilor scurte nete semnificative pe acțiuni
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swapurilor pe riscul de credit
                  7
               , în special articolul 5 alineatul (4),
            
            
               întrucât:
            
            
               (1)Regulamentul (UE) nr. 236/2012 stabilește obligația de a notifica autorităților competente pozițiile scurte nete semnificative în raport cu capitalul social emis al unei societăți ale cărei acțiuni sunt admise la tranzacționare într-un loc de tranzacționare din Uniune, în cazul în care poziția atinge pragul de notificare relevant sau coboară sub acesta. Comisia trebuie să verifice dacă respectivul prag de notificare relevant rămâne adecvat, având în vedere evoluțiile de pe piețele financiare, și să evalueze dacă este necesară modificarea pragului respectiv în conformitate cu articolul 5 alineatul (4) din regulamentul menționat anterior. 
            
            
               (2)La începutul anului 2020, ca urmare a izbucnirii pandemiei de COVID-19, presiunea considerabilă la vânzare și volatilitatea neobișnuită au dus la o scădere semnificativă a prețurilor care a afectat emitenții din toate sectoarele de pe piețele financiare. Autoritatea Europeană pentru Valori Mobiliare și Piețe (ESMA) și-a exercitat dreptul de intervenție în circumstanțe excepționale pentru a reduce temporar pragul de notificare relevant pentru pozițiile scurte nete semnificative pe acțiuni, cu scopul de a îmbunătăți activitatea de monitorizare a unor astfel de poziții desfășurată de ESMA și de autoritățile de reglementare, de a stabili dacă ar fi cazul să se ia măsuri mai stricte și de a putea reacționa rapid. 
            
            
               (3)Dat fiind că pragul de notificare relevant mai redus pentru pozițiile scurte nete semnificative pe acțiuni, care a fost în vigoare timp de douăsprezece luni consecutive, nu a mai putut fi extins ca măsură de urgență datorită îmbunătățirii parțiale a condițiilor de piață, este oportun să se evalueze impactul unei astfel de măsuri și să se stabilească dacă măsura ar trebui să devină permanentă prin înlocuirea pragului existent. În această privință, Comisia ia în considerare avizul
                  8
                pe care ESMA l-a emis la 13 mai 2021.
            
            
               (4)Evoluțiile recente de pe piețele financiare observate de Comisie, cum ar fi instabilitatea cauzată de pandemia de COVID-19, care a dus la recurgerea mai frecventă la măsuri de urgență privind vânzarea în lipsă de către autoritățile de reglementare și ESMA, precum și riscul tot mai mare ca investitorii de retail să fie implicați în presiuni generate de vânzările în lipsă au evidențiat importanța deosebită, din perspectiva supravegherii pieței, a colectării de informații suplimentare privind pozițiile scurte nete semnificative pe acțiuni în mod permanent. În acest sens, ESMA a precizat în avizul său că pragul de notificare relevant mai scăzut a îmbunătățit în mod semnificativ transparența și monitorizarea pozițiilor scurte nete semnificative pe acțiuni la nivel individual, sectorial și la nivelul întregii piețe, ceea ce a dus la o creștere a eficienței în materie de reglementare. ESMA a considerat, de asemenea, că costurile marginale pentru punerea în aplicare de către participanții la piață ar trebui să fie neglijabile, având în vedere că aceștia au aplicat un astfel de prag timp de mai multe luni. De asemenea, Comisia consideră că ar trebui să se evite incertitudinea în ceea ce privește obligația de raportare în scopuri de reglementare și că normele și obligațiile în acest sens ar trebui să fie stabile. Având în vedere cele expuse și ținând seama de recomandările formulate în avizul ESMA, cu care Comisia este de acord, este oportun să se modifice actualul prag de notificare relevant și să se stabilească în mod permanent la 0,1 %.
            
            
               (5)Prin urmare, Regulamentul (UE) nr. 236/2012 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 5 din Regulamentul (UE) nr. 236/2012, alineatul (2) se înlocuiește cu următorul text:
            
            
               „(2)Un prag de notificare relevant este un procent egal cu 0,1 % din capitalul social emis al societății în cauză și fiecare procent de 0,1 % superior acestui prag.”
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 27.9.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Regulamentul (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swapurilor pe riscul de credit (JO L 86, 24.3.2012, p. 1).
               
               
                  
                     (2)
                  
                        Modelul CAERPVM pentru un regim paneuropean de publicare a vânzărilor în lipsă (CESR/10-088). Se poate consulta la adresa: 
                  https://www.esma.europa.eu/sites/default/files/library/2015/11/10_088.pdf
                   
               
               
                  
                     (3)
                  
                        Avizul tehnic al ESMA privind evaluarea Regulamentului (UE) nr. 236/2012 al Parlamentului European și al Consiliului privind vânzarea în lipsă și anumite aspecte ale swapurilor pe riscul de credit (ESMA/2013/614). Se poate consulta la adresa: 
                  2013-614_final_report_on_ssr_evaluation.pdf (europa.eu)
               
               
                  
                     (4)
                  
                        Avizul tehnic al ESMA privind evaluarea Regulamentului (UE) nr. 236/2012 al Parlamentului European și al Consiliului privind vânzarea în lipsă și anumite aspecte ale swapurilor pe riscul de credit (ESMA 70-145-386). Se poate consulta la adresa:
                        
                  https://www.esma.europa.eu/sites/default/files/library/technical_advice_on_the_evaluation_of_certain_aspects_of_the_ssr.pdf
               
               
                  
                     (5)
                  
                        ESMA70-155-9546. Se poate consulta la adresa: 
                  esma70-155-9546_esma_decision_-_article_28_ssr_reporting_threshold.pdf (europa.eu)
               
               
                  
                     (6)
                  
                        ESMA70-156-4262. Se poate consulta la adresa:
                        
                  esma70-156-4262_opinion_for_the_adjustment_of_the_threshold_set_out_in_article_52_of_ssr_0.pdf (europa.eu)
               
               
                  
                     (7)
                  
                        JO L 86, 24.3.2012, p. 1. 
               
               
                  
                     (8)
                  
                        ESMA70-156-4262.